CELEX: E2016J0011
Language: el
Date: 2017-07-20 00:00:00
Title: Απόφαση του Δικαστηρίου, της 20ής Ιουλίου 2017, στην υπόθεση E-11/16 — Mobil Betriebskrankenkasse κατά Tryg Forsikring, με την υποστήριξη του Νορβηγικού Γραφείου Εταιρειών Ασφάλισης Οχημάτων (Trafikkforsikringsforeningen) [Άρθρο 93 του κανονισμού (ΕΟΚ) αριθ. 1408/71 — κανονισμός (ΕΚ) αριθ. 883/2004 — Δικαίωμα των οφειλετών φορέων έναντι τρίτων υπευθύνων — Υποκατάσταση και άμεσα δικαιώματα]

4.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 1/8
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 20ής Ιουλίου 2017
   στην υπόθεση E-11/16
   Mobil Betriebskrankenkasse κατά Tryg Forsikring, με την υποστήριξη του Νορβηγικού Γραφείου Εταιρειών Ασφάλισης Οχημάτων (Trafikkforsikringsforeningen)
   
      [Άρθρο 93 του κανονισμού (ΕΟΚ) αριθ. 1408/71 — κανονισμός (ΕΚ) αριθ. 883/2004 — Δικαίωμα των οφειλετών φορέων έναντι τρίτων υπευθύνων — Υποκατάσταση και άμεσα δικαιώματα]
   
   (2018/C 1/10)
   Στην υπόθεση E-11/16, Mobil Betriebskrankenkasse κατά Tryg Forsikring, με την υποστήριξη του Νορβηγικού Γραφείου Εταιρειών Ασφάλισης Οχημάτων (Trafikkforsikringsforeningen) – ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το Πρωτοδικείο του Όσλο (Oslo tingrett), σχετικά με την ερμηνεία του άρθρου 85 παράγραφος 1 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Benedikt Bogason (ad hoc), δικαστές, εξέδωσε απόφαση στις 20 Ιουλίου 2017, το διατακτικό της οποίας έχει ως εξής:
   
               1.
            
            
               Στην περίπτωση που ένας φορέας που είναι υπεύθυνος για τη χορήγηση παροχών, δυνάμει της νομοθεσίας που εφαρμόζει, έχει καθ’ υποκατάσταση ή άμεσο δικαίωμα έναντι τρίτου ο οποίος είναι υπεύθυνος για ζημία η οποία επήλθε σε άλλο κράτος του ΕΟΧ, το άρθρο 93 παράγραφος 1 του κανονισμού (ΕΟΚ) αριθ. 1408/71 υποχρεώνει τα άλλα κράτη του ΕΟΧ να αναγνωρίζουν τα δικαιώματα αυτά, όπως προβλέπεται σύμφωνα με τη νομοθεσία του κράτους του ΕΟΧ στην οποία υπόκειται ο εν λόγω φορέας.
            
         
               2.
            
            
               Ωστόσο, αυτό το καθ’ υποκατάσταση ή άμεσο δικαίωμα δεν μπορεί να υπερβαίνει τα δικαιώματα του ζημιωθέντος προσώπου έναντι του τρίτου ο οποίος είναι υπεύθυνος για τη ζημία βάσει του εθνικού δικαίου του κράτους του ΕΟΧ στο οποίο επήλθε η ζημία, συμπεριλαμβανομένων των εφαρμοστέων κανόνων του ιδιωτικού διεθνούς δικαίου.
            
         
               3.
            
            
               Εντούτοις, το γεγονός ότι, βάσει του δικαίου του κράτους του ΕΟΧ στο οποίο επήλθε η ζημία, η απαραίτητη θεραπεία παρασχέθηκε χωρίς κανένα κόστος για τον ίδιο τον ζημιωθέντα δεν εμποδίζει τον φορέα που είναι υπεύθυνος για τη χορήγηση παροχών να αξιώσει αποζημίωση από το τρίτο μέρος για τις δαπάνες που προέκυψαν από τη θεραπεία αυτή.